Breiðavík kaupir nýjan bát sem leysir af tvo aðra Síðastliðinn laugardag bættist nýr bátur í flota Snæfellinga þegar Kristinn SH - 812 kom til heimahafnar í Ólafsvík . Útgerðarfélagið Breiðavík ehf. keypti bátinn frá Belgíu en hann er upphaflega smíðaður hjá Trefjum í Hafnarfirði árið 2010 og er af gerðinni Cleopatra 50 . Kristinn SH er 14,70 metra langur og 4,4 metra breiður . Eigendur eru þeir feðgar Bárður Guðmundsson og Þorsteinn Bárðarson . Sigldu þeir bátnum til Íslands ásamt tveimur Belgum og tók ferðin hingað til lands um eina viku . Þorsteinn segir í samtali við Skessuhorn að bátnum hafi verið siglt til Hafnarfjarðar þar sem honum hafi verið breytt að þeirra óskum . Dráttarlúga hafi verið stækkuð , ný dælustöð fyrir spilkerfi sett í bátinn auk nýrra tækja . Þorsteinn segir einnig að í bátnum séu tvær Volvo 500 hestafla vélar auk ljósavélar og svo er krapavél um borð . Breiðavík á tvo báta fyrir en útgerðin mun setja þá báða á sölu . Þorsteinn segir að með þessum kaupum verði betri aðstaða fyrir áhöfn og ákveðið hagræði fáist með svo góðum báti . Kristinn SH verður gerður út til línuveiða og verða fjórir menn í áhöfn .